S-851/2008

I.

Mál þetta, sem dómtekið var 13. október sl., er höfðað með ákæru ríkissaksóknara, útgefinni 11. ágúst 2008, á hendur X, kt. 000000-0000, [heimilisfang], “fyrir kynferðisbrot, með því að hafa, miðvikudaginn 28. febrúar 2007, sýnt stúlkunni A, þá 10 ára, lostugt athæfi, en ákærði fékk stúlkuna, sem stödd var á heimili sínu í R, til að sýna honum nakin kynfæri sín og setja fingur sinn upp í þau í gegnum vefmyndavél í samskiptum þeirra á veraldarvefnum.

Telst þetta varða við 209. gr. almennra hegningarlaga nr. 19/1940.

Þess er krafist að ákærði verði dæmdur til refsingar.”

Einkaréttarkrafa:

Af hálfu A, kennitala 000000-0000, er krafist miskabóta fjárhæð kr. 1.200.000, auk vaxta samkvæmt 8. gr., sbr. 4. gr. laga um vexti og verðtryggingu nr. 38/2001, frá 8. mars 2007 til 18. janúar 2008, en með dráttarvöxtum frá þeim degi samkvæmt 9. gr., sbr. 6. gr. sömu laga til greiðsludags.”

Af hálfu ákærða er þess krafist að hann verði dæmdur til vægustu refsingar sem lög heimila. Þá er krafist þóknunar til handa skipuðum verjanda, auk ferðakostnaðar.

Um málavaxtalýsingu er skírskotað til ákæru.

Ákærði játaði brot sitt skýlaust fyrir dóminum eins og því er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og er brot ákærða rétt heimfært til refsiákvæða í ákærunni.

Ákærði hefur ekki áður sætt refsingu.

Við ákvörðun refsingar er höfð hliðsjón af því að ákærði hefur játað brot sitt. Þá hefur komið fram að ákærði hefur leitað sér aðstoðar til að vinna bug á þunglyndi og öðrum geðrænum vandamálum. Hvorutveggja er ákærða til refsimildunar. Á hinn bóginn er litið til þess að brot ákærða beindist að ungu barni. Í ljósi framangreinds þykir refsing ákærða hæfilega ákveðin fangelsi í 3 mánuði, en í ljósi þess að ákærði er ungur að árum og hefur ekki áður gerst sekur um refsiverða hegðun þykir rétt að fresta fullnustu refsingarinnar og ákveða að hún falli niður að liðnum 3 árum frá uppkvaðningu dómsins haldi ákærði almenn skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Af hálfu brotaþola, A, er krafist miskabóta úr hendi ákærða að fjárhæð 1.200.000 krónur með vöxtum eins og í ákæru greinir.

Engin gögn hafa verið lögð fram í málinu um andlega líðan brotaþola í kjölfar þess atviks, sem hér er til umfjöllunar, fyrir utan skýrslu brotaþola sjálfs og skýrslu móður hennar hjá lögreglu. Af þessum skýrslum má greina að atburðurinn hefur haft slæm áhrif á andlega líðan brotaþola. Þá er ljóst að atburður af því tagi, sem hér um ræðir, er almennt til þess fallinn að valda þeim sem fyrir verður sálrænum erfiðleikum. Í ljósi þessa þykir brotaþoli eiga rétt til miskabóta samkvæmt 26. gr. skaðabótalaga nr. 50/1993 úr hendi ákærða. Þykir bótafjárhæðin hæfilega ákveðin 250.000 krónur. Skal hún bera vexti eins og nánar greinir í dómsorði.

Ákærði greiði sakarkostnað að fjárhæð 170.132 krónur, þar af málsvarnarlaun skipaðs verjanda síns, S-kk-ef Þ. Ó-kk-ef hrl., sem þykja hæfilega ákveðin 68.475 krónur að meðtöldum virðisaukaskatti, útlagðan kostnað verjandans, 45.632 krónur, og þóknun skipaðs réttargæslumanns brotaþola, sem þykja hæfilega ákveðin 56.025 krónur að meðtöldum virðisaukaskatti.

Dóm þennan kveður upp R-kvk-nf B-kvk-nf héraðsdómari.

Dómsorð:

Ákærði, X, sæti fangelsi í 3 mánuði, en fullnustu refsingarinnar er frestað og skal hún falla niður að liðnum 3 árum frá birtingu dómsins haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærði greiði brotaþola, A, miskabætur að fjárhæð 250.000 krónur með vöxtum samkvæmt 8. gr., sbr. 4. gr. laga um vexti og verðtryggingu nr. 38/2001 frá 8. mars 2007 til 18. janúar 2008, en með dráttarvöxtum frá þeim degi samkvæmt 9. gr., sbr. 6. gr. sömu laga til greiðsludags.

Ákærði greiði sakarkostnað að fjárhæð 170.132 krónur, þ.m.t. málsvarnarlaun skipaðs verjanda síns, S-kk-ef Þ. Ó-kk-ef hrl., 68.475 krónur, útlagðan kostnað verjandans, 45.632 krónur, og þóknun skipaðs réttargæslumanns brotaþola, V-kvk-ef D-kvk-ef V-kvk-ef hdl., 56.025 krónur.

R-kvk-nf B-kvk-nf